**ГОВОР НА КОМЕМОРАЦИЈИ 13. децембра 2016. у 12 сати на ЕТФ-у**

Поштована родбино, поштоване колеге и пријатељи професора Димитрија Тјапкина.

Ценећи укупни научни допринос а посебно ангажовање у ЕТРАН-у, на ЕТРАНУ-у 2007. године реферисан је рад по позиву на Секцији за микроелектронику и оптоелектронику под насловом „80 година живота Димитрија Тјапкина“.

11 aутора су били докторанти професора Тјапкина (по азбучном раду):

* Зоран Ђурић, академик САНУ, ИХТМ и ИТН САНУ, професор на ЕТФ-у
* Зоран Иконић, професор на University of Leads
* др Милан Јефтић, Институт за физику
* Витомир Милановић, професор на ЕТФ-у, Београд
* Радивој Поповић, професор на EPFL, Швајцарска
* Зоран Д. Поповић, Xerox, Канада
* Стојан Ристић, професор на ЕФ-у Ниш
* Милољуб Смиљанић, ИХТМ, професор на ЕТФ-у
* Нинослав Стојадиновић, академик САНУ, професор на ЕФ-у Ниш
* Милош Живанов, професор на ФТН-у, Нови Сад

Побројани аутори имају заједно (до 2007) преко 700 радова са SCI-листе са преко 4000 цитата. То је само део резултата за који је заслужан проф. Тјапкин, а много још и преко својих студената, бројних дипломаца, магистраната (39), доктораната, а да и не помињемо ученике његових ученика. Неки од ученика су и превазишли, у научном смислу, свог учитеља, као што је и ред код добрих учитеља. Али остаје питање - да ли се може превазићи утицај који је као особа имао професор Тјапкин: увек достојанствен, господских манира и са харизмом која плени, увек спреман да саслуша и помогне.

Од њега сам научио и наследио многе манире, рецимо поздрав и руковање приликом сусрета са свима ма колико их било и ма ко то био.

Код професора Тјапкина, или Маке, како сам на крају почео и ја да га зовем, сам и дипломирао и магистрирао и докторирао а био ми је и помоћник директора у Институту за физику где сам започињао. Због тога је било нормално да га зовем „шефе“, али тако су га звали, дакле - „шефе“ и моја супруга и моја деца али и моја мајка. (Соња је наравно била славна шефица)

Породично смо се дружили. Бројне седељке (па и кафанске) су биле зачињене Макиним анегдотама, вицевима и пригодним причама. Остали су морали чекати на ред.

Бројне су и Макине изреке и поступци који се памте. Рецимо: „На факултету је одлично само да нема студената“. Или одговор када га питају да ли је он у неком руководству: „Ја нисам ништа, чак ни члан Француске академије наука“, алудирајући да строга Француска академија има увек 50 чланова. Или његово традиционално: „Мићо, само пола чашице!“ (макар и да је прва).

Када некога више нема, остају његова дела. Међутим, највише је остало од некога када на његово помињање нам затитра благи осмех.

Шефе Мака, нека ти је слава и хвала!